Kleuter in hospitaal ná hy in swembad belandArgieffoto ŉ Vierjarige seun is in ŉ hospitaal opgeneem nadat hy Vrydagmiddag by ŉ huis naby Oslo-strand aan die KwaZulu-Natalse suidkus in ŉ swembad beland het. Oslo-strand is naby Port Shepstone geleë. Shawn Herbst, woordvoerder van Netcare 911, het gesê die kleuter is gevind waar hy bewegingloos in die swembad dryf. Familielede het hom uit die water gehaal en dadelik kardiopulmonêre resussitasie toegepas. “Met paramedici se aankoms op die toneel was die kind by sy bewussyn maar verward. Hy is op die toneel behandel voordat hy na ŉ hospitaal gehaas is,” het Herbst gesê.